Frank Sinatra

**Francis Albert Sinatra** (12. december 1915 – 14. mei 1998) was nen amerikaansken sanger un aktöör. Med bynamen as "Chairman of the Board" (rådsvöärsitter) en "Ol' Blue Eyes" (Blauwougs-Frans) wördt hee seen as eyne van de meyst populäre figuren in de vermaakindustry van et twentigste jårhunderd. Wearldwyd sint der ungeväär 150 miljoon platen van em verkocht, wat em eyne van de bestverkoupende artysten van de wearld maket.

## Sangloupbane
Sinatra wör geboren in Hoboken in den ståt Nyjersey as söäne van italiaanske immigranten. Swing was syn ding. Wat sangstyl angeyt nöäm hee vöäle oaver van de lösse easy-listeningstyl van Bing Crosby. Nå nen platendeal by Columbia Records in 1943 bröäk hee döär, med name by de sounöömde 'bobbysoxers', junge mäkens van dee tyd dee sik underskeiden med korte sökke. In 1946 küm Sinatra med syn debuutalbum *The Voice of Frank Sinatra*. Hee teykenden by Capitol Records un gavven dår verskeidene good-untvöngene albums uut. In 1960 begünde Sinatra syn eygene platenuutgeaverye, Reprise Records. Ouk dårmed gavven hee med grout sukses ne heyle batterye an albums uut. In 1965 küm hee med et terügkykende album *September of My Years* un spöälden in de televisy-uutsending *Frank Sinatra: A Man and His Music*, wat em nen Emmy upleyverden. Nå et album *Sinatra at the Sands* in 1966 nöäm Sinatra eyne van syne grötste samenwarkingen up, med den brasiliaansken Tom Jobim: *Francis Albert Sinatra & Antonio Carlos Jobim*. In 1968 volgden en album med Duke Ellington: *Francis A. & Edward K*. Med de uutgave van "My Way" güng Sinatra in 1971 med pensioon, mär twey jår later küm hee weader. Hee nüm noch verskeidene albums meyr up un gavven in 1980 et nummer "New York, New York" uut.

## Televisywark
Nöäst syn singwark wüst Sinatra de weg in de wearld van televisy. Nå at hee nen Academy Award wün vöär Besten Sydaktöör in *From Here to Eternity* (1953) spöälden hee med in *The Man with the Golden Arm* (1955) un *The Manchurian Candidate* (1962). Ouk spöälden hee med in musicals as *On the Town* (1949), *Guys and Dolls* (1955) un *High Society* (1956). Vöär syn wark in *Pal Joey* (1957) wün hee nen Golden Globe Award. Teagen et ende van syne loupbane spöälden hee vake detectives, sou as de höyvdrulle in *Tony Rome* (1967). In 1971 wün hee de Golden Globe Cecil B. DeMille Award. In 1950 begün de ryge *The Frank Sinatra Show* up et kanaal CBS un in de vyvtiger un sestiger jåren was hee vake vöär televisy to seen.

In 1983 kreag hee de Kennedy Center Honors. In 1985 kreag hee de presidentiäle Vryheidsmedaille un de Goldene Medaille van et Nationaal Kungres in 1997. Sinatra wün elv Grammy Awards. Et tydskrivt *Time* nöömden em eyne van 100 meyst invloodryke figuren uut de 20. eywe.

## Persöönlik
Sinatra trouwen uutendelik veer mål. Uut syn eyrste huwelik kreag he dree kinder, Nancy, Frank Junior un Tina. Sinatra vrat regelmåtig under den dråd hen, un van syne knoierye med under meyr Marilyn Maxwell, Lana Turner, Joi Lansing, un Marilyn Monroe stünden de roddelblader vul. Hee vöölden sik et beste as he düre kleyder anhad ün was slim vitterig an persöönlike versorging. Van Sinatra is bekend at hee rap hellig kunde worden un neet bange was üm der up te houwen. Hee had bände med de underwearld (synen peetvader was nen underbaas van ne mafiafamily), un hee hevt es esegd dat as hee neet solde singen, hee wårskynlik in de kriminaliteit terechte ekümmen solde weasen.